Demonstracije i osude izraelskog ubistva lidera Hamasa, Ahmeda Yassina - 2004-03-22
Hiljade Palestinaca pridružilo se danas pogrebnoj povorci osnivača Hamasa, Ahmeda Yassina, koji je ubijen u raketnom napadu Izraelske v
Jutros u zoru, izraelski helikopteri ispalili su tri rakete u blizini džamije na mjesto gdje se u invalidskim kolicima nalazio Ahmed Yassin, njegovi tjelohranitelji i drugi. Napuštajući džamiju nakon jutarnje molitve, šeik Yassin i sedam drugih su ubijeni, uključujući nekoliko tjelohranitelja. 17 ljudi je ranjeno, medju njima i Yassinovi sinovi. Još trojica palestinaca ubijeni su danas u Gazi, jedan dok je radio sa eksplozivom, a druga dvojica od strane izraelskih vojnika dok su protestirali zbog ubistva Ahmeda Yassina. Ubistvo osnivača Hamasa izazvalo je velike demonstracije na Zapadnoj obali, gdje je došlo i do sukoba palestinske mladeži i izraelskih vojnika. Plešeći se osvetničkih napada Izrael je ponovo zatvorio Zapadnu Obalu i Pojas Gaze, zabranjujući palestincima ulaz u Izrael. U najvećem gradu Nablusu, demonstriralo je oko 15 hiljada palestinaca. U Libanonu je na hiljade palestinaca demonstriralo u blizini južnog grada Sidona, i Tripolija na sjeveru, spaljujući automobilske gume i izraelske zastave. Libanonski predsjednik, Emile Lahoud je osudio, kako je to nazvao - barbarski napad kojeg su počinili Izraelci. Hitna sjednica palestinske vlade počela je minutom šutnje u sjedištu palestinskog lidera Yassera Arafata, koji je predvodio molitvu za ubijenog lidera Hamasa, a zatim proglasio trodnevnu žalost. Yassin je najistaknutiji palestinski lider ubijen od strane Izraelaca u više od deset godina borbi, i na njegovo ubistvo se gleda kao na ključnu eskalaciju sukoba. Yassin je bio najveći politički rival Yassera Arafata, ali je palestinski lider uvijek bio pažljiv da mu se ne suprostavlja direktno. Palestinski premijer, Ahmed Qureia je rekao da su palstinci izgubili velikog lidera. On je osudio izraelski napad rekavši da upozorava sve na reakcije koje mogu usljediti, ukazujući da je Izarel ovim napadom otvorio put dodatnoj eskalaciji nasilja. Izraelski ministar odbrane, Shaul Mofaz se obavezao da će Izraelska bitka protiv Hamasa biti nastavljena, dodatnim zračnim napadima i upadima izraelske vojske. On je rekao da je Hamas odgovoran za ubistva stotina izraelaca i da je Yassin ogrezo u krvi izrelske djece. Neki opozicioni članovi izraelskog kabineta su izrazili rezerve u povodu ubistva, plašeći se da bi to moglo voditi dodatnom nasilju. U medjuvremenu jedan je palestinac u Tel Avivu izašao iz automobila i sjekirom napao grupu izraelskih prolaznika, ranivši troje prije nego je savladan, saopćila je policija, dodajući da je motiv napadača bio osveta za ubijenog šeika Yassina. Govoreći u Jerusalemu, izraelski premijer, Ariel Sharon je upozorio da rat protiv terora nije završen i da će biti nastavljen svaki dan i na svakom mjestu. On se zahvalio snagama sigurnosti na njihovoj akciji, rekavši da izraelski narod ima pravo da progoni one koji se dižu da bi ga uništili. Sjedinjene Države su pozvale na suzdržanost Izrael i Palestince. Govoreći kratko nakon vijesti o ubistvu, glasnogovrnik State departmenta je od obje strane zatražio da ostanu mirne. Administracija predsjendika Busha tvrdi da nije unaprijed znala za izraelske planove ubistva šeika Ahmeda Yassina, ali su dodali da je Yassin bio lično umješan u terorističke napade, i da je Hamas teroristička organizacija. Dolazeći na susret ministara vanjskih poslova EU u Brisel, britanski ministar vanjskih poslova Jack Straw je rekao da je ubistvo Ahmeda Yassina neprihvatljivo, nepravedno i vrlo je teško da će postići predpostavljeni cilj. Ministar Straw je, takodjer, pozvao na suzdržanost dodajući da Izrael treba da se brani od terorizma unutar medjunarodnih zakona. Visoki komesar EU za vanjsku politiku i sigurnost, Javier Solana je takodjer osudio izraelsko ubistvo osnivača Hamasa, dodajući da će to biti vrlo loše za mirovni proces. I francuski ministar vanjskih poslova Dominique de Villepin je osudio napad ukazujući da će time spirala nasilja biti samo pojačana. Mi smo vrlo zabrinuti tim dogadjajem, i EU kao i Njemačka smatra ubistvo neprihvatljivim, rekao je njemački ministar vanjskih poslova, Joschka Fischer. U Kairu je egipatski predsjednik, Hosni Mubarak rekao da će to imati ozbiljne posljedice u islamskom svijetu. On je otkazao posjetu Izraelu egipatskih parlamentaraca, koji su se trebali pridružiti godišnjici obilježavanja Kairskog mira iz 1979 sa jevrejskom državom. Na stotine demonstranata okupili su se u znak protesta zbog izraelskog ubistva duhovnog lidera Hamasa, i u više gradova u Iraku. Na sjeveru Iraka, u Mosulu demonstriralo je oko hiljadu studenata, uzvikujući slogane podrške Hamasu i svrgnutom iračkom lideru Saddamu Husseinu i spaljujući američke i izraelske zastave. U Bagdadu je takodjer demonstriralo na stotine ljudi pozivajući na Jihad protiv Izraela. Osudujući ubistvo, član Iračkog upravljačkog vijeća, dr. Salama al-Khafaji je upozorio da će to povećati terorističke napade u regionu, posebno u Iraku. Kina je saopćila da je duboko zabrinuta zbog izraelskog ubistva duhovnog lidera Hamasa i mogućih posljedica. Indonezija, najbrojnija muslimanska država na svijetu je saopćila da strogo osudjuje ubistvo šeika Yassina, nazivajući ga šokantnim činom koji ne doprinosi mrinom rješenju Srednje-istočnog problema, i koje nosi mogućnost novog ciklusa nasilja. Šeik Yassin, koji je bolovao od paralize obje noge i obje ruke, i bio gotovo slijep, suosnivač je Hamasa iz 1987. On je predsjedavao mrežom anti-izraelskih militanata i islamskih dobrotvornih organizacija. Odgovoran je za desetine smrtonosnih bombaških napada na Izrael. Hamas je odbacio privremeni sporazum o miru na Srednjem istoku 1990-tih, i stalni je protivnik postojanja jevrejske države. Hamas je, takodjer, uspostavio mrežu socijalne pomoći koju je pribavljao desetinama hiljada osiromašenih palestinaca na Zapadnoj obali i u Pojasu Gaze. Prošle godine je Izrael šeika Yassina stavio na listu osoba za ciljana ubistva i u septembru izraelski avion je bacio bombu na mjesto na kojem je šeik Yassin bio sa liderima Hamasa. On je pri tome bio lakše ranjen, a dva dana kasnije palestinski bombaš samoubica je ubio sedam i ranio 15 drugih u blizini izraelske vojne baze u Tel Avivu.